Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Fulltrúum eftirtalinna félaga eða stofnana var boðið til fundarins: Fjallahjólabandalagsins, Íslenska fjallahjólaklúbbsins og Landssamtökum hjólreiðamanna.**

***Fjarfundur haldinn á Teams miðvikudaginn 12. maí kl: 14:00-15:30***

**Fundarmenn**

* Davíð Þór Sigurðsson, Fjallahjólabandalaginu
* Haukur Eggertsson, Landssamtökum hjólreiðamanna
* Jón Björnsson, Umhverfisstofnun
* Linda Björk Hallgrímsdóttir, Umhverfisstofnun
* Guðbjörg Gunnarsdóttir, Umhverfisstofnunar, ritaði fundargerð

Aðrir boðaðir voru fjarverandi.

**Dagskrá:**

1. Markmið fundarins og kynning

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið hjólreiðafólks varðandi umferð þeirra um Þjóðgarðinn.

Vinna við áætlunina var kynnt í stuttu máli.

1. Hugmyndir og umræður

Gert er ráð fyrir að reiðhjól geti farið eftir skilgreindum stígum innan þjóðgarðsins en vélhjól skulu halda sig á vegum. Reiðhjól eru skilgreind í umferðarlögum. Átt er við pedalknúið hjól en ekki hjól með inngjöf (mótorhjól).

Landssamband hjólreiðamanna hefur gefið út leiðbeiningar um hátterni hjólafólks. Þá er fjallahjólafólk hvatt til að hafa 5 tilmæli frá IMBA í huga.

**Reiðhjól.** Skilgreining á reiðhjóli fer skv. umferðarlögum nr. 77/2019.

**Hjólaleiðir merktar.** Rætt var um að merkja hjólaleiðir í gegnum Þjóðgarðinn. Vænlegar leiðir er hægt að merkja en þær væru ekki tæmandi yfir þær leiðir sem leyfilegt væri að hjóla. Hjólreiðarfólk óskar frekar eftir að reglur í náttúruverndarlögunum gildi um hjólreiðar í Þjóðgarðinum, reiðhjólum sé heimilt að fara allar merktar leiðir. Tiltekið sé síðan ef ekki er leyft að hjóla einhverjar leiðir, rík ástæða þurfi að búa þar að baki. Ekki þarf að hafa sérstök hjólakort heldur séu það ljóst á göngukortum að gönguleiðirnar séu einnig ætlaðar hjólreiðafólki.

Best væri að hafa möguleika á hringleiðum. Nefndar voru leiðirnar að Lóndröngum og Djúpalóni og um Jökulháls og Eysteinsdal og áfram hringinn.

Rætt var um hjólaleigur sem væri jákvætt fyrir þá sem ekki koma á einkabíl í Þjóðgarðinn.

**Viðkvæm svæði.** Rætt hefur verið um að gönguleiðir þurfi almennt að endurskoða vegna sérlega viðkvæms gróðurs, jarðminja eða álags á lífríkið (dulið álag á fugla og ref). Hugsanlega væru einhverjar leiðir lokaðar á viðkvæmasta tíma ársins.

**Hjól, hestar og göngufólk.** Rætt var um umferða hesta og hjóla. Hjólreiðamenn benda á að það sé fyrst og fremst ófyrirsjáanleiki sem þar er hættulegur, það að hestum bregði við eitthvað óvænt. Í Þjóðgarðinum sjáist vítt og því ættu hjólreiðamenn og hestamenn að verða varir við hvor aðra og gert ráðstafanir í tíma ef þeir eru að fara fram úr eða mætast. Hjólamenn myndu fara af hjólunum ef þeir hyggjast fara fram úr reiðmönnum sem myndu þá stöðva á meðan. Hjólamenn væru víkjandi gagnvart gangandi umferð. Flest slys á hjólreiðafólki verða á gatnamótum og þau eru ekki mörg á svæðinu.

**Varúð.** Svæðið er ekki fjallahjólaparadís en þeim hjólamönnum hefur fjölgað sem leita uppi erfiðari leiðir svo sem einstigi og grófa jeppaslóða.

Rætt var um hvort og hvernig vara eigi fólk við varasömum leiðum.

Oft er vindasamt í Þjóðgarðinum og vara mætti við því, Sömuleiðis getur skapast hætta þegar stærri bílar fara fram úr hjólreiðafólki eða mæta því.

Rætt var um hvort setja ætti sérstakar upplýsingar fyrir hjólafólk t.d. í bæklingum, skiltum eða á heimasíðu þjóðgarðs. Ekki talin þörf á því en leiðbeiningar fyrir þá sem fara um þjóðgarðinn, ekki hvað síst þá sem eru ekki á bílum, eru af hinu góða. Má þar nefna upplýsingar um vatn sem er illfáanlegt í Þjóðgarðinum, tjaldstaði, hættur/varasamar leiðir, verslanir og viðgerðarþjónustu.

1. Afurð fundarins: Þjóðgarðurinn vinnur áfram úr hugmyndunum og setur inn í stjórnunar og verndaráætlunina.

Fleira ekki rætt og fundi slitið.